สกู๊ป : Medical Hub ยกระดับไทยสู่ศูนย์กลางสุขภาพโลก
Medical Hub หรือ การเป็นศูนย์กลางสุขภาพนานาชาติ เป็นหนึ่งในเป้าหมายของรัฐบาลปัจจุบันเตรียมผลักดันให้เกิดขึ้นในประเทศไทย เนื่องจากการแพทย์และบริการของไทย ต่างได้รับคำชื่นชมจากนานาประเทศทั่วโลก โดยหน่วยงานที่เกี่ยวข้องเตรียมพร้อมขยายระยะเวลาพำนักให้กับหลายประเทศ พร้อมกับเตรียมประชาสัมพันธ์กิจกรรมท่องเที่ยวเชิงสุขภาพ ตามนโยบาย Medical Hub เพื่อนำรายได้เข้าสู่ประเทศ

ตามแผนยุทธศาสตร์ชาติฉบับปัจจุบัน รัฐบาลไทยภายใต้การนำของ พลเอก ประยุทธ์ จันทร์โอชา ที่ต้องการเห็นขีดความสามารถของประเทศในด้านสุขภาพ และยกระดับมาตรฐานกับการดูแลสุขภาพในเชิงของการท่องเที่ยว ต่อยอดสู่การสร้างอาชีพ สอดคล้องกับแนวทางของรัฐบาล ที่ได้วางยุทธศาสตร์การพัฒนาประเทศไทยให้เป็นศูนย์กลางสุขภาพนานาชาติ หรือ Medical Hub ภายในระยะ 10 ปี นับตั้งแต่ ปี พ.ศ. 2559-2568

ทั้งนี้ เพื่อให้สอดรับและได้มาตรฐานระดับโลก กระทรวงสาธารณสุข และกระทรวงการท่องเที่ยวและกีฬา จึงได้กำหนดแนวทางการพัฒนาประเทศเป็นศูนย์กลางด้านสุขภาพ ออกเป็น 4 ด้าน ประกอบด้วย  การเป็นศูนย์กลางบริการเพื่อส่งเสริมสุขภาพ หรือ Wellness Hub ที่เป็นการบริการอย่างครบวงจร  การเป็นศูนย์กลางบริการสุขภาพ หรือ Medical Service Hub ที่ต่อยอดกับระบบสปา ระบบการทำงานเพื่อสร้างสุขภาพ รวมถึงการท่องเที่ยวเชิงสุขภาพ ซึ่งถือเป็นจุดแข็งของประเทศไทยและเป็นจุดหนึ่งที่หลายประเทศเข้ามาใช้บริการ

การเป็นศูนย์กลางการศึกษา วิชาการและงานวิจัย หรือ Academic Hub ที่เกี่ยวกับสุขภาพ  เป็นศูนย์กลางยาและผลิตภัณฑ์สุขภาพ หรือ Product Hub
 
นอกจากนั้นคณะกรรมการอำนวยการเพื่อพัฒนาประเทศให้เป็นศูนย์กลางสุขภาพนานาชาติ ยังไม่เตรียมพร้อมอำนวยความสะดวกขยายระยะเวลาพำนักในประเทศไทย ทั้งในกลุ่ม พักได้ไม่เกิน 90 วัน และกลุ่มพำนักระยะยาว Long Stay Visa อีกด้วย

ขณะที่ กระทรวงการท่องเที่ยวและกีฬา ซึ่งรับผิดชอบดูแลด้านการท่องเที่ยว ได้เตรียมประชาสัมพันธ์กิจกรรมการท่องเที่ยวเชิงสุขภาพ โดยส่งเสริมให้ปี 2561 เป็นปีการท่องเที่ยววิถีไทย เก๋ไก๋ยั่งยืน ในหัวข้อกิจกรรมท่องเที่ยวเชิงการเเพทย์และสุขภาพ Medical and Wellness Tourism รวมถึงงาน Medical Hub Expo 2018 เพื่อขับเคลื่อนให้ไทยเป็นศูนย์กลางสุขภาพนานาชาติ และนำรายได้มาสู่ประเทศได้ในอนาคต

ประเทศไทยนับเป็นหนึ่งในประเทศที่มีนักท่องเที่ยวหลั่งไหลเข้ามามากที่สุดในโลก และด้วยการแพทย์และการบริการที่เป็นที่ยอมรับและประทับใจของนักท่องเที่ยว การยกระดับและผลักดันให้ไทยเป็นศูนย์กลางสุขภาพนานาชาติ Medical Hub ได้อย่างสมบูรณ์แบบ ถือเป็นอีกหนึ่งหนทางที่สามารถสร้างเม็ดเงิน สร้างรายได้ให้กับอุตสาหกรรมการท่องเที่ยว รวมถึงการแพทย์ของประเทศ สร้างความได้เปรียบของประเทศ กับการเป็นศูนย์กลางด้าน Medical Hub ในภูมิภาค